ກອງປະຊຸມຄະນະກຳມະທິການຊີ້ນໍາລະດັບຊາດຄັ້ງທີ 3 ຂອງແຜນງານຈັດຕັ້ງປະຕິບັດກົດໝາຍປ່າໄມ້
ໃນອາທິດທີ່ຜ່ານມາຢູ່ທີ່ຫ້ອງປະຊຸມຂອງ ໂຮງແຮມ ຈໍາປາສັກແກຣນ ເມືອງປາກເຊ ແຂວງ ຈໍາປາສັກ ກົມປ່າໄມ້ ກະຊວງກະສິກຳ ແລະ ປ່າໄມ້ ໄດ້ຈັດກອງປະຊຸມຄະນະກຳມາທິການຊີ້ນໍາລະດັບຊາດກ່ຽວກັບການຈັດຕັ້ງປະຕິບັດກົດໝາຍປ່າໄມ້, ການຄຸ້ມຄອງ ແລະ ການຄ້າໄມ້ ເພື່ອຈະເປັນຄູ່ຮ່ວມສັນຍາການຄ້າໄມ້ແບບສະມັກໃຈລະຫວ່າງ ສປປ ລາວ ແລະ ສະຫະພາບເອີລົບ. ໂດຍການເຂົ້າເປັນປະທານຮ່ວມຂອງທ່ານ ປອ ພວງປາລິສັກ ປຣະວົງວຽງຄຳ ຮອງລັດຖະມົນຕີກະຊວງກະສິກຳ ແລະ ປ່າໄມ້, ທ່ານ ໄຊຄໍາ ອຸ່ນມີໄຊ ຮອງປະທານອົງການກວດກາລັດຖະບານ, ທ່ານ ສົມໃຈ ເພັດສີນວນ ປະທານສະພາປະຊາຊົນ ແຂວງຄໍາມ່ວນ, ທ່ານ ບົວສອນ ວົງສອງຄອນ ຮອງເຈົ້າແຂວງ ແຂວງຈຳປາສັກ, ທ່ານ ສຸກສະໄໝ ຈັນທະມາດ ຮອງເຈົ້າແຂວງ ແຂວງ ອັດຕະປື ພ້ອມດ້ວຍ ບັນດານັກວິຊາການທີ່ກ່ຽວຂ້ອງ ແລະ ຜູ້ປະກອບການໂຮງເລື່ອຍເຂົ້າຮ່ວມ 60ກວ່າທ່ານ. ໂດຍຈຸດປະສົງຂອງກອງປະຊຸມໃນຄັ້ງນີ້ ເພື່ອທົບທວນຄວາມຄືບໜ້າ ແລະ ຜົນສຳເລັດຂອງການຈັດຕັ້ງປະຕິບັດແຜນງານປີ 2017 ລວມທັງການປະເມີນຜົນການຈັດຕັ້ງປະຕິບັດຂອງອົງການຈັດຕັ້ງທີ່ກ່ຽວຂ້ອງ. ແຜນງານ ຂອງແຜນງານ , FLEGT/VPA ລະຫວ່າງ ສປປ ລາວ ແລະ ສະຫະພາບເອີລົບ ແລະ ແຜນວຽກປະຈໍາປີ 2018 ເຊີ່ງແຜນງານ FLEGT ໄດ້ສະໜັບສະໜູນການຈັດຕັ້ງປະຕິບັດຄໍາສັ່ງຂອງນາຍົກລັດຖະມົນຕີສະບັບເລກທີ 15/ນຍ ມີຈຸດປະສົງເພື່ອເພີ້ມທະວີໃນການຄຸ້ມຄອງປ່າໄມ້ ແລະ ສະກັດກັ້ນທຸລະກິດທີ່ກ່ຽວຂ້ອງກັບການຄ້າໄມ້ຜິດກົດໝາຍ. ໃນກອງປະຊຸມຄະນະປະທານໄດ້ໃຫ້ທິດຊີ້ນຳໃນການຫັນປ່ຽນເນື້ອທີ່ດີນປ່າໄມ້ເປັນເຂດດີນພັດທະນາຄວນໃຫ້ມີເຂດແດນລະອຽດ, ຄວນມີການກວດກາປະເມີນຜົນໃນການຂຸດຄົ້ນໄມ້ ແລະ ການປະຕິບັດຄຳສັ່ງເລກທີ 15/ນຍ ໃຫ້ເກີດຜົນສູງ, ເຂັ້ມງວດກັບບັນດາໂຮງເລື່ອຍຕ່າງໆ ໃຫ້ໄປຕາມລະບົບ ແລະ ບົດລົງໂທດຕໍ່ພະນັກງານທີ່ກະທຳຜິດ. ກອງປະຊຸມໄດ້ດຳເນີນໄປເປັນເວລາ 1 ວັນເຕັມ ແລະ ປິດລົງໃນຕອນແລງຂອງວັນດຽວກັນ.
ຂຽນໂດຍ: ທ.ອາລົງກອນ ສຸວັນນະສຸກ
ກວດແກ້: ທ່ານ ເຂັມພອນ ທິພົມມະຈັນ